Virallinen lehti nro C 104 , 06/04/1998 s. 0233



B4-0320, 0333, 0343, 0351, 0364, 0367 ja 0376/98 Päätöslauselma Kambodzasta Euroopan parlamentti, joka - ottaa huomioon aiemmat Kambodzan tilanteesta antamansa päätöslauselmat, erityisesti 17. heinäkuuta 1997 antamansa päätöslauselman ((EYVL C 286, 22.9.1997, s. 240.)), - ottaa huomioon puheenjohtajavaltion Euroopan unionin nimissä viimeksi antamat julistukset Kambodzan poliittisesta tilanteesta, - ottaa huomioon Pariisin rauhansopimukset vuodelta 1991, A. ottaa huomioon, että Hun Senin johtamaan perustuslaillisen järjestyksen sotilaalliseen kukistamiseen heinäkuussa 1997 on liittynyt poliittisen ja sotilaallisen väkivallan lisääntymistä ja että se on vaarantanut Kambodzan siirtymisen demokratiaan, B. ottaa huomioon, että maan pohjoisosissa heinäkuusta 1997 lähtien taistelleet armeijan toisiaan vastustavat ryhmittymät ja punaiset khmerit ovat pakottaneet 65 000 siviiliä pakenemaan Thaimaahan, C. ottaa huomioon, että Japani on edistänyt Manilassa allekirjoitettua taistelevien osapuolten välistä rauhansuunnitelmaa, joka sallii erityisesti prinssi Ranariddhin paluun hänen poissaollessaan järjestetyn oikeudenkäynnin jälkeen sekä kuningas Sihanoukin myöntämän armahduksen, D. ottaa huomioon, että EU on toteuttanut huomattavia poliittisia ja taloudellisia ponnisteluita Pariisin vuoden 1991 rauhansopimuksen täytäntöönpanemiseksi, erityisesti tukemalla vaalimenettelyjä, E. ottaa huomioon, että komissio on ilmoittanut 9,5 miljoonan ecun tuesta Kambodzan vaalien valmistelulle, F. ottaa huomioon, että pelon ja rankaisemattomuuden ilmapiiri, paikallishallinnon ja turvallisuusrakenteiden siirtyminen Kambodzan kansanpuolueen (CPP) virkamiesten alaisuuteen sekä muiden kuin CPP:tä tukevien radio- ja televisioasemien sulkeminen herättää epäilyn siitä, täyttyvätkö vapaiden ja oikeudenmukaisten vaalien poliittiset ehdot, G. ottaa huomioon, että tiettyjen ehtojen on täytyttävä, jotta EU:n tuella voidaan tehokkaasti taata vapaat ja oikeudenmukaiset vaalit; 1. Pyytää kaikkia Kambodzan poliittisia voimia kunnioittamaan täysipainoisesti Pariisin sopimuksia ja panemaan täytäntöön Manilan rauhansuunnitelman, jotta palautetaan vuoden 1991 Pariisin sopimuksilla luodut poliittiset ja institutionaaliset kehykset; 2. Panee merkille Manilan sopimuksia seuranneen välirauhan julistamisen ja vaatii, että kaikki konfliktin osapuolet kunnioittavat sitä täydellisesti; 3. Pyytää komissiota ja kansainvälisiä lahjoittajia tarkastelemaan uudelleen ehtoja, joiden perusteella vaaleille myönnetään tukea, jotta varmistetaan ainakin vapaiden ja oikeudenmukaisten vaalien järjestämisen edellyttämät vähimmäisehdot, samalla kun tuen myöntämisen edellytykseksi asetetaan seuraavien ehtojen täyttäminen: - kaikkien oppositiopoliitikkojen turvallinen paluu Kambodzaan ja osallistuminen vaaleihin on sallittava; - kaikilla vaaleihin osallistuvilla puolueilla on oltava yhtäläinen pääsy yleisradioon ja painatuslaitoksiin ja niiden on saatava vapaasti johtaa joukkotiedotustoimiaan; - kansallinen vaalikomitea ja korkein neuvosto on muotoiltava uudelleen siten, että ne ovat aidosti puolueettomia elimiä, ja perustuslaillinen neuvosto on perustettava; - niin kutsuttu joukkotiedotusvälineitä koskeva säädös, jonka perusteella hallituksen arvostelua voidaan pitää maanpetoksena tai yrityksenä horjuttaa maan vakautta, on kumottava; - on ponnisteltava sen puolesta, että taisteluiden puhjettua uudelleen Thaimaahan hätäsiirtolaisiksi paenneiden kambodzalaisten sallitaan palata takaisin ja osallistua vaaleihin; 4. Ilmaisee syvän huolestuneisuutensa FUNCINPECin useiden johtajien ja Kambodzan kuninkaallisen perheen kohtalosta; vaatii sinnikkäästi heidän turvallisuutensa takaamista sekä prinssi Ranariddhin turvallista paluuta Manilan rauhansuunnitelman mukaisesti; 5. Pyytää julkisen tutkinnan suorittamista 30. maaliskuuta 1997 tehdystä kranaatti-iskusta ja oikeuden ulkopuolella suoritetuista tapoista heinäkuussa 1997 käynnistyneiden taisteluiden seurauksena; 6. On yhä sitä mieltä, että EU:n yhteistyösopimusta Kambodzan kanssa käsittelevän mietinnön hyväksymistä olisi lykättävä, kunnes järjestetään vapaat ja oikeudenmukaiset vaalit; 7. Kehottaa puhemiestään välittämään tämän päätöslauselman neuvostolle, komissiolle, YK:lle, ASEANille ja Kambodzan viranomaisille.